CELEX: 32022D0172
Language: sk
Date: 2022-02-07 00:00:00
Title: Vykonávacie rozhodnutie Komisie (EÚ) 2022/172 zo 7. februára 2022, ktorým sa mení vykonávacie rozhodnutie (EÚ) 2018/1538 o harmonizácii rádiového frekvenčného spektra na využívanie zariadeniami s krátkym dosahom vo frekvenčných pásmach 874 – 876 a 915 – 921 MHz [oznámené pod číslom C(2022) 608] (Text s významom pre EHP)

9.2.2022   
               
               
                  SK
               
               
                  Úradný vestník Európskej únie
               
               
                  L 28/21
               
            
         VYKONÁVACIE ROZHODNUTIE KOMISIE (EÚ) 2022/172
         zo 7. februára 2022,
         ktorým sa mení vykonávacie rozhodnutie (EÚ) 2018/1538 o harmonizácii rádiového frekvenčného spektra na využívanie zariadeniami s krátkym dosahom vo frekvenčných pásmach 874 – 876 a 915 – 921 MHz
         
            
               [oznámené pod číslom C(2022) 608]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 3,
         keďže:
         
                     (1)
                  
                  
                     Zariadenia s krátkym dosahom sú väčšinou výrobky určené pre široké vrstvy obyvateľstva alebo prenosné výrobky, alebo oboje, ktoré sa môžu bez problémov prenášať cez hranice a používať v zahraničí. Rozdielne podmienky prístupu k frekvenčnému spektru môžu brániť ich voľnému pohybu, zvyšovať ich výrobné náklady a predstavovať riziko škodlivého rušenia iných rádiových aplikácií a služieb spôsobeného neoprávneným použitím. Rozhodnutím Komisie 2006/771/ES (2) sa harmonizovali technické podmienky používania spektra pre širokú škálu zariadení s krátkym dosahom, ktoré v dôsledku toho podliehajú veľmi miernemu regulačnému režimu a maximálne všeobecnému schváleniu.
                  
               
                     (2)
                  
                  
                     Vykonávacím rozhodnutím Komisie (EÚ) 2018/1538 (3) sa harmonizovali technické podmienky využívania frekvenčných pásiem 874 – 876 a 915 – 921 MHz technicky pokročilými riešeniami rádiofrekvenčnej identifikácie („RFID“), ako aj aplikáciami internetu vecí založenými na zosieťovaných zariadeniach s krátkym dosahom v dátových sieťach. V daných frekvenčných pásmach je prostredie spoločného využívania odlišné od prostredia uplatniteľného podľa rozhodnutia 2006/771/ES, preto je potrebný osobitný regulačný režim.
                  
               
                     (3)
                  
                  
                     Hoci právo Únie ani žiadne rozhodnutie európskeho Výboru pre elektronické komunikácie („ECC“) neharmonizuje pásma 873 – 874,4 MHz a 918– 919,4 MHz na využívanie globálneho systému mobilných komunikácií pre železnicu („GSM-R“), predmetné frekvenčné pásma možno napriek tomu používať na daný účel na vnútroštátnom základe podľa vnútroštátneho rozhodnutia v súlade s Rádiokomunikačným poriadkom Medzinárodnej telekomunikačnej únie. Preto by dotknuté členské štáty v prípadoch, keď by harmonizované technické podmienky nepostačovali na zabezpečenie ochrany využívania predmetných pásiem na účely vnútroštátneho rozšírenia GSM pre železnice („E-GSM-R“), mali mať povolené podmieniť používanie zariadení s krátkym dosahom ďalšími požiadavkami, bez toho, aby to malo vplyv na harmonizované technické podmienky prístupu zariadení s krátkym dosahom k frekvenčnému spektru v daných pásmach. Pokiaľ by v niektorom členskom štáte boli potrebné takéto obmedzenia, mali by predovšetkým zaručiť koordináciu medzi používateľmi frekvenčného spektra s cieľom umožniť spoločné geografické využívanie systému E-GSM-R na jednej strane a zariadení RFID a zosieťovaných zariadení s krátkym dosahom na druhej strane.
                  
               
                     (4)
                  
                  
                     Harmonizované používanie párových frekvenčných pásiem 874,4 – 880,0 MHz a 919,4–925,0 MHz, ktoré sú priľahlé k subpásmam 874 – 874,4 MHz a 917,4 – 919,4 MHz harmonizovanými pre zariadenia s krátkym dosahom týmto rozhodnutím, pre železničné mobilné rádiové systémy je predmetom vykonávacieho rozhodnutia Komisie (EÚ) 2021/1730 (4). Koexistencia zariadení s krátkym dosahom vo frekvenčných pásmach 874 – 874,4 MHz a 917,4 – 919,4 MHz a železničného mobilného rádiového systému v priľahlých frekvenčných pásmach 874,4 – 880,0 MHz a 919,4 – 925,0 MHz bola predmetom správy č. 74 Európskej konferencie poštových a telekomunikačných administratív (CEPT).
                  
               
                     (5)
                  
                  
                     Členským štátom v súlade s článkom 1 ods. 4 rozhodnutia č. 676/2002/ES naďalej prináleží právo organizovať a využívať svoje rádiové frekvenčné spektrum na účel verejného poriadku a verejnej bezpečnosti a na účely obrany a v tejto súvislosti môžu naďalej chrániť existujúce a budúce využívanie frekvenčných pásiem 874 – 876 a 915 – 921 MHz a priľahlých pásiem na vojenské a iné účely verejnej bezpečnosti a verejného poriadku a zároveň sa usilovať sprístupniť minimum harmonizovaného nosného pásma pre zosieťované zariadenia s krátkym dosahom v súlade s technickými podmienkami vymedzenými v tomto rozhodnutí a predovšetkým v súlade so základnými zásadami práva EÚ.
                  
               
                     (6)
                  
                  
                     S cieľom zohľadňovať technologický vývoj a vývoj na trhu v oblasti zariadení s krátkym dosahom bol v súlade s článkom 4 ods. 2 rozhodnutia č. 676/2002/ES v júli 2006 vydaný trvalý mandát pre CEPT na aktualizovanie prílohy k rozhodnutiu 2006/771/ES. Z práce vykonanej na základe trvalého mandátu (siedmy aktualizačný cyklus) vychádza aj vykonávacie rozhodnutie (EÚ) 2018/1538, ktorým sa stanovuje dodatočné frekvenčné spektrum pre zariadenia s krátkym dosahom vo frekvenčných rozsahoch 874 – 876 MHz a 915 – 921 MHz.
                  
               
                     (7)
                  
                  
                     Komisia vydala 16. júla 2019 usmerňujúci list pre ôsmy aktualizačný cyklus rozhodnutia 2006/771/ES. CEPT v reakcii na trvalý mandát a v súlade s daným usmerním Komisii 5. marca 2021 predložila svoju správu č. 77, ktorá obsahuje viaceré návrhy na zmenu vykonávacieho rozhodnutia (EÚ) 2018/1538. Patrí medzi ne zmena vymedzenia pojmov v súvislosti so zariadeniami s krátkym dosahom v snahe zabrániť nejednoznačnosti a zabezpečiť konzistentnosť s rozhodnutím 2006/771/ES. Ďalšie návrhy sa týkajú prehodnotenia niektorých technických parametrov pri kategóriách zariadení s krátkym dosahom, na ktoré sa vzťahuje vykonávacie rozhodnutie (EÚ) 2018/1538. Správa č. 77 orgánu CEPT je technickým základom tohto rozhodnutia.
                  
               
                     (8)
                  
                  
                     Zariadenia s krátkym dosahom prevádzkované v rámci podmienok stanovených v tomto rozhodnutí by takisto mali byť v súlade so smernicou Európskeho parlamentu a Rady 2014/53/EÚ (5).
                  
               
                     (9)
                  
                  
                     Vykonávacie rozhodnutie (EÚ) 2018/1538 by sa preto malo zmeniť.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre rádiové frekvenčné spektrum,
                  
               PRIJALA TOTO ROZHODNUTIE:
         
            Článok 1
            
                        1.
                     
                     
                        Rozhodnutie (EÚ) 2018/1538 sa mení takto:
                        Článok 2 sa nahrádza takto:
                        
                           „Článok 2
                           Na účely tohto rozhodnutia sa uplatňujú tieto pojmy:
                           
                                       1.
                                    
                                    
                                       „zariadenie s krátkym dosahom“ je rádiové zariadenie, ktoré umožňuje jednosmernú alebo obojsmernú komunikáciu a ktoré prijíma z krátkej vzdialenosti s malým výkonom a/alebo vysiela na krátku vzdialenosť s malým výkonom;
                                    
                                 
                                       2.
                                    
                                    
                                       „nerušiaci a nechránený základ“ znamená, že žiadnej rádiokomunikačnej službe sa nesmie spôsobiť škodlivé rušenie a že sa nemôže uplatňovať nárok na ochranu týchto zariadení pred rušením pochádzajúcim z rádiokomunikačných služieb;
                                    
                                 
                                       3.
                                    
                                    
                                       „kategória zariadení s krátkym dosahom“ je skupina zariadení s krátkym dosahom alebo zosieťovaných zariadení s krátkym dosahom, ktoré využívajú frekvenčné spektrum podobnými technickými mechanizmami na prístup k frekvenčnému spektru alebo na základe spoločných scenárov využívania;“.
                                    
                                 
                     
                  
                        2.
                     
                     
                        Príloha sa nahrádza textom uvedeným v prílohe k tomuto rozhodnutiu.
                     
                  
         
            Článok 2
            Toto rozhodnutie je určené členským štátom.
         
         
            V Bruseli 7. februára 2022
            
               
                  Za Komisiu
               
               Thierry BRETON
               
                  člen Komisie
               
            
         
         
            (1)  Ú. v. ES L 108, 24.4.2002, s. 1.
         
            (2)  Rozhodnutie Komisie 2006/771/ES z 9. novembra 2006 o harmonizácii rádiového frekvenčného spektra na využitie zariadeniami s krátkym dosahom (Ú. v. EÚ L 312, 11.11.2006, s. 66).
         
            (3)  Vykonávacie rozhodnutie Komisie (EÚ) 2018/1538 z 11. októbra 2018 o harmonizácii rádiového frekvenčného spektra na využívanie zariadeniami s krátkym dosahom vo frekvenčných pásmach 874 – 876 a 915 – 921 MHz (Ú. v. EÚ L 257, 15.10.2018, s. 57).
         
            (4)  Vykonávacie rozhodnutie Komisie (EÚ) 2021/1730 z 28. septembra 2021 o harmonizovanom využívaní párových frekvenčných pásiem 874,4 – 880,0 MHz a 919,4 – 925,0 MHz a nepárového frekvenčného pásma 1 900 – 1 910 MHz pre železničný mobilný rádiový systém (Ú. v. EÚ L 346, 30.9.2021, s. 1).
         
            (5)  Smernica Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES (Ú. v. EÚ L 153, 22.5.2014, s. 62).
      
      
         
            PRÍLOHA
            Frekvenčné pásma s príslušnými harmonizovanými technickými podmienkami a lehotami na vykonávanie pre zariadenia s krátkym dosahom
            V tabuľke ďalej sú špecifikované rôzne kombinácie frekvenčného pásma a kategórie zariadení s krátkym dosahom (ako sú vymedzené v článku 2 ods. 6), ako aj harmonizované technické podmienky prístupu k frekvenčnému spektru a príslušné lehoty na ich vykonanie.
            Všeobecné technické podmienky, ktoré sa vzťahujú na všetky pásma a zariadenia s krátkym dosahom patriace do rozsahu pôsobnosti tohto rozhodnutia:
            
                        —
                     
                     
                        Členské štáty musia povoliť využívanie frekvenčného spektra do hodnôt vysielacieho výkonu, intenzity poľa alebo hustoty výkonu uvedených v tejto tabuľke. V súlade s článkom 3 ods. 3 môžu uložiť miernejšie podmienky, t. j. umožniť využívanie frekvenčného spektra s vyšším vysielacím výkonom, intenzitou poľa či hustotou výkonu za predpokladu, že sa tým nezníži alebo neohrozí primeraná koexistencia zariadení s krátkym dosahom v pásmach harmonizovaných týmto rozhodnutím;
                     
                  
                        —
                     
                     
                        Členské štáty môžu uložiť iba tie „dodatočné parametre (pravidlá týkajúce sa kanálovania a/alebo prístupu ku kanálu a obsadenia kanálu)“, ktoré sú uvedené v tabuľke a nesmú k nim pridať iné parametre alebo požiadavky na prístup k frekvenčnému spektru a na zmiernenie rušenia. Miernejšie podmienky v zmysle článku 3 ods. 3 znamenajú, že členské štáty môžu úplne vypustiť „dodatočné parametre (pravidlá usporiadania kanálov a/alebo prístupu ku kanálu a obsadenia kanálu)“ v danej bunke alebo povoliť vyššie hodnoty za predpokladu, že sa tým neohrozí príslušné prostredie spoločného využívania v harmonizovanom pásme.
                     
                  
                        —
                     
                     
                        Členské štáty smú ukladať len tie „iné obmedzenia využívania“, ktoré sú uvedené v tabuľke a nesmú pridávať žiadne ďalšie obmedzenia využívania, okrem prípadov, ak sa uplatňujú podmienky uvedené v článku 3 ods. 2 Keďže existuje možnosť zaviesť miernejšie podmienky v zmysle článku 3 ods. 3, členské štáty môžu vypustiť jedno alebo všetky tieto obmedzenia za predpokladu, že sa tým neohrozí príslušné prostredie spoločného využívania v harmonizovanom pásme.
                     
                  Použité pojmy:
            „Pracovný cyklus“ sa vymedzuje ako pomer Σ(Ton)/(Tobs), vyjadrený v percentách, pričom „Ton“ je čas „zapnutého stavu“ jedného vysielača a „Tobs“ je čas pozorovania. „Ton“ sa meria v pozorovanom frekvenčnom pásme (Fobs). Ak sa v tejto technickej prílohe nešpecifikuje inak, „Tobs“ je nepretržitý čas zodpovedajúci jednej hodine a „Fobs“ je uplatniteľné frekvenčné pásmo v tejto prílohe. Miernejšie podmienky v zmysle článku 3 ods. 3 znamenajú, že členské štáty môžu povoliť vyššiu hodnotu pre „pracovný cyklus“.
            
                        
                           Číslo pásma
                        
                     
                     
                        
                           Frekvenčné pásmo
                        
                     
                     
                        
                           Kategória zariadení s krátkym dosahom
                        
                     
                     
                        
                           Maximálny vysielací výkon/maximálna intenzita poľa/maximálna hustota výkonu
                        
                     
                     
                        
                           Dodatočné parametre (kanálovanie a/alebo prístup ku kanálu a pravidlá obsadenia kanálu)
                        
                     
                     
                        
                           Iné obmedzenia využívania
                        
                     
                     
                        
                           Lehota na vykonanie
                        
                     
                  
                        1
                     
                     
                        874 – 874,4 MHz  ([8])
                        
                     
                     
                        Nešpecifikované zariadenia s krátkym dosahom  ([1])
                        
                     
                     
                        ERP 500 mW
                        Vyžaduje sa adaptívne riadenie výkonu (APC), alternatívne iné techniky na zmiernenie rušenia, ktorými sa dosiahne aspoň rovnocenná úroveň spektrálnej kompatibility.
                     
                     
                        Musia sa použiť techniky na prístup k frekvenčnému spektru a na zmiernenie rušenia, ktoré sú primerane účinné na účely splnenia základných požiadaviek smernice 2014/53/EÚ. Ak sú príslušné techniky opísané v harmonizovaných normách alebo v ich častiach a odkazy na tieto normy alebo ich časti boli uverejnené v Úradnom vestníku Európskej únie v rámci smernice 2014/53/EÚ, musí byť zabezpečený účinok minimálne rovnocenný týmto technikám.
                        Šírka pásma: ≤ 200 kHz
                        Pracovný cyklus: ≤ 10 % pre prístupové body siete  ([4])
                        
                        Pracovný cyklus: 2,5 % v ostatných prípadoch
                     
                     
                        Tento súbor podmienok používania je k dispozícii len pre dátové siete.
                        Všetky prenosné a mobilné zariadenia v dátovej sieti musí riadiť nadriadený prístupový bod siete  ([4]),  ([5]),  ([6]),  ([7])
                        
                     
                     
                        1. júla 2022
                     
                  
                        2
                     
                     
                        917,4 – 919,4 MHz  ([9])
                        
                     
                     
                        Zariadenia pre širokopásmový prenos dát  ([3])
                        
                     
                     
                        ERP 25 mW
                     
                     
                        Musia sa použiť techniky na prístup k frekvenčnému spektru a na zmiernenie rušenia, ktoré sú primerane účinné na účely splnenia základných požiadaviek smernice 2014/53/EÚ. Ak sú príslušné techniky opísané v harmonizovaných normách alebo v ich častiach a odkazy na tieto normy alebo ich časti boli uverejnené v Úradnom vestníku Európskej únie v rámci smernice 2014/53/EÚ, musí byť zabezpečený účinok minimálne rovnocenný týmto technikám.
                        Šírka pásma: > 600 kHz a ≤ 1 MHz
                        Pracovný cyklus: ≤ 10 % pre prístupové body siete  ([4])
                        
                        Pracovný cyklus: ≤ 2,8 % v ostatných prípadoch
                     
                     
                        Tento súbor podmienok využívania frekvenčného spektra je k dispozícii len pre širokopásmové zariadenia s krátkym dosahom v dátových sieťach.
                        Všetky prenosné a mobilné zariadenia v dátovej sieti musí riadiť nadriadený prístupový bod siete  ([4]),  ([5]),  ([6])
                        
                     
                     
                        1. júla 2022
                     
                  
                        3
                     
                     
                        916,1 – 918,9 MHz  ([10])
                        
                     
                     
                        Zariadenia na rádiofrekvenčnú identifikáciu (RFID)  ([2])
                        
                     
                     
                        Vysielanie budičov čítačiek s ERP 4 W je povolené len na stredných frekvenciách 916,3 MHz, 917,5 MHz a 918,7 MHz.
                     
                     
                        Musia sa použiť techniky na prístup k frekvenčnému spektru a na zmiernenie rušenia, ktoré sú primerane účinné na účely splnenia základných požiadaviek smernice 2014/53/EÚ. Ak sú príslušné techniky opísané v harmonizovaných normách alebo v ich častiach a odkazy na tieto normy alebo ich časti boli uverejnené v Úradnom vestníku Európskej únie v rámci smernice 2014/53/EÚ, musí byť zabezpečený účinok minimálne rovnocenný týmto technikám.
                        Šírka pásma: ≤ 400 kHz
                     
                     
                        
                            ([5]),  ([6]),  ([7])
                        
                     
                     
                        1. júla 2022
                     
                  
                        4
                     
                     
                        917,3 – 918,9 MHz
                     
                     
                        Nešpecifikované zariadenia s krátkym dosahom  ([1])
                        
                     
                     
                        ERP 500 mW
                        Prenosy sú povolené len vo frekvenčných rozsahoch 917,3 – 917,7 MHz, 918,5 – 918,9 MHz.
                        Vyžaduje sa adaptívne riadenie výkonu (APC), alternatívne iné techniky na zmiernenie rušenia, ktorými sa dosiahne aspoň rovnocenná úroveň spektrálnej kompatibility.
                     
                     
                        Musia sa použiť techniky na prístup k frekvenčnému spektru a na zmiernenie rušenia, ktoré sú primerane účinné na účely splnenia základných požiadaviek smernice 2014/53/EÚ. Ak sú príslušné techniky opísané v harmonizovaných normách alebo v ich častiach a odkazy na tieto normy alebo ich časti boli uverejnené v Úradnom vestníku Európskej únie v rámci smernice 2014/53/EÚ, musí byť zabezpečený účinok minimálne rovnocenný týmto technikám.
                        Šírka pásma: ≤ 200 kHz
                        Pracovný cyklus: ≤ 10 % pre prístupové body siete  ([4])
                        
                        Pracovný cyklus: ≤ 2,5 % v ostatných prípadoch
                     
                     
                        Tento súbor podmienok používania je k dispozícii len pre dátové siete.
                        Všetky prenosné a mobilné zariadenia v dátovej sieti musí riadiť nadriadený prístupový bod siete
                        
                            ([4]),  ([5]),  ([6]),  ([7])
                        
                     
                     
                        1. júla 2022
                     
                  
                        5
                     
                     
                        917,4 – 919,4 MHz  ([9])
                        
                     
                     
                        Nešpecifikované zariadenia s krátkym dosahom  ([1])
                        
                     
                     
                        ERP 25 mW
                     
                     
                        Musia sa použiť techniky na prístup k frekvenčnému spektru a na zmiernenie rušenia, ktoré sú primerane účinné na účely splnenia základných požiadaviek smernice 2014/53/EÚ. Ak sú príslušné techniky opísané v harmonizovaných normách alebo v ich častiach a odkazy na tieto normy alebo ich časti boli uverejnené v Úradnom vestníku Európskej únie v rámci smernice 2014/53/EÚ, musí byť zabezpečený účinok minimálne rovnocenný týmto technikám.
                        Šírka pásma: ≤ 600 kHz
                        Pracovný cyklus: ≤ 1 %,
                     
                     
                        Tento súbor podmienok používania je k dispozícii len pre zariadenie s krátkym dosahom v dátových sieťach.
                        Všetky prenosné a mobilné zariadenia v dátovej sieti musí riadiť nadriadený prístupový bod siete  ([4]),  ([5]),  ([6])
                        
                     
                     
                        1. júla 2022
                     
                  
               ([1])  Do kategórie nešpecifikovaných zariadení s krátkym dosahom patria všetky druhy rádiových zariadení bez ohľadu na použitie alebo účel, ktoré spĺňajú technické podmienky špecifikované pre dané frekvenčné pásmo. Medzi typické použitia patrí telemetria, diaľkové ovládanie, poplašné systémy, prenos údajov vo všeobecnosti a iné aplikácie.
            
               ([2])  Do kategórie zariadení na rádiofrekvenčnú identifikáciu (RFID) patria rádiokomunikačné systémy založené na rádiofrekvenčných identifikátoroch a čítačkách, ktoré pozostávajú z rádiových zariadení (rádiofrekvenčných identifikátorov) pripojených k živým alebo neživým objektom a z vysielacích/prijímacích jednotiek (čítačiek), ktoré aktivujú rádiofrekvenčné identifikátory a prijímajú od nich dáta. Typicky sa používajú na sledovanie a identifikáciu objektov, napríklad pri elektronickom sledovaní tovaru (EAS), a na zbieranie a prenos údajov týkajúcich sa objektov, na ktorých sú rádiofrekvenčné identifikátory pripevnené, pričom tieto môžu byť bez batérií, využívať batérie na určité funkcie alebo byť napájané batériami. Čítačka overuje platnosť odpovedí rádiofrekvenčného identifikátora a následne ich postúpi svojmu hostiteľskému systému.
            
               ([3])  Do kategórie zariadení pre širokopásmový prenos dát patria rádiové zariadenia využívajúce širokopásmové modulačné techniky na prístup k frekvenčnému spektru. Typicky sa používajú v bezdrôtových prístupových systémoch, ako sú napríklad rádiové miestne dátové siete (WAS/RLAN) alebo širokopásmové zariadenia s krátkym dosahom v dátových sieťach.
            
               ([4])  Prístupový bod siete v dátovej sieti je pevné pozemské zariadenie s krátkym dosahom, ktoré funguje ako miesto pripojenia pre iné zariadenia s krátkym dosahom v dátovej sieti k platformám služieb mimo danej dátovej siete. Pojem dátová sieť označuje viaceré zariadenia s krátkym dosahom vrátane prístupového bodu siete, ktoré predstavujú komponenty siete, ako aj bezdrôtové spojenia medzi nimi.
            
               ([5])  Podľa článku 3 ods. 1 sú frekvenčné pásma určené a sprístupnené na nevýhradnom základe a na základe spoločného využívania. Harmonizované technické podmienky umožňujú prevádzkovanie väčšiny zariadení s krátkym dosahom vo väčšine členských štátov na základe režimu všeobecného povolenia stanoveného vnútroštátnymi právnymi predpismi. Týmto ustanovením nie sú dotknuté články 46 a 51 smernice (EÚ) 2018/1972 ani článok 3 ods. 2 a článok 7 smernice 2014/53/EÚ. Členské štáty môžu obmedziť uplatňovanie tohto ustanovenia tak, že montáž a prevádzku budú smieť realizovať len profesionálni používatelia a môžu zvážiť udeľovanie individuálnych povolení, napr. na účely spravovania geografického spoločného využívania a/alebo uplatňovania techník zmiernenia rušenia s cieľom zabezpečiť ochranu rádiových služieb.
            
               ([6])  V členských štátoch, v ktorých sa časti tohto frekvenčného rozsahu alebo celý frekvenčný rozsah používajú na účely verejného poriadku a verejnej bezpečnosti a obrany, a koordinácia nie je možná, je možné rozhodnúť o tom, že sa predmetné ustanovenie nebude vykonávať (čiastočne alebo úplne) v súlade s článkom 1 ods. 4 rozhodnutia č. 676/2002/ES a článkom 3 ods. 2 tohto rozhodnutia.
            
               ([7])  Takisto môžu byť potrebné vnútroštátne pravidlá, ako sú napríklad pravidlá miestnej koordinácie, aby sa predišlo rušeniu rádiových služieb prevádzkovaných v priľahlých pásmach, napríklad z dôvodu rušenia alebo blokovania.
            
               ([8])  Tento frekvenčný rozsah 874 – 874,4 MHz je harmonizované minimálne nosné pásmo.
            
               ([9])  Tento frekvenčný rozsah 917,4 – 919,4 MHz je harmonizované minimálne nosné pásmo.
            
               ([10])  Rádiofrekvenčné identifikátory (RFID) odpovedajú s veľmi nízkou úrovňou výkonu (ERP -10 dBm) vo frekvenčnom rozsahu v okolí kanálov budičov čítačiek RFID a musia spĺňať základné požiadavky smernice 2014/53/EÚ.